Melon vesivoimalaitoksen ensimmäisen turbiinin peruskunnostus valmistui

**Kokemäenjoen vesistöön kuuluvassa Nokianvirrassa, Nokialla sijaitsevan Melon vesivoimalan turbiinien peruskunnostus etenee. Kunnostushanke käynnistettiin etuajassa, ja ensimmäinen kunnostettavista turbiineista, 2. turbiini otettiin takaisin käyttöön juhannuksen jälkeen. Tavoitteena on, että toisen, 1. turbiinin kunnostustyöt päästään aloittamaan kesän 2025 lopulla.**

Melon turbiinien peruskunnostus aloitettiin suunniteltua aiemmin 2. turbiinista löytyneen laakerivaurion takia. Ensimmäisenä kunnostettu 2. turbiini purettiin ja kuljetettiin konepajalle, jossa se tarkistettiin, huollettiin ja korjattiin. Kunnostettu turbiini asennettiin paikalleen toukokuun aikana ja koestukset olivat toukokuun lopulla.

”Asennustyöt ovat sujuneet hyvin, vaikka aikataulumuutos toi haasteita joidenkin osien toimitusaikoihin. Teknisissä ratkaisuissa on tapahtunut kehitystä edellisen peruskunnostuksen jälkeen, joten modernisoimme samalla koneiston osia. Jatkuvalla, normaalilla huoltotyöllä varmistamme, että laitteisto kestää ja elinkaari pysyy pitkänä”, PVO-Vesivoiman hanke- ja investointipäällikkö **Juha Kähkölä** kertoo.

Investointipäätös kunnostuksesta tehtiin keväällä 2024. Viimeksi voimalan laitteistot on peruskunnostettu 1990-luvun lopussa. Voimala toimii normaalisti koko peruskunnostuksen ajan. Toisen, 1. turbiinin kunnostustyön odotetaan valmistuvan vuoden 2026 vaihteeseen mennessä.

”Pääsemme hyödyntämään nyt saatuja oppeja, kun aloitamme toisen, 1. turbiinin peruskunnostuksen loppukesällä. Työryhmä on toiminut saumattomasti yhdessä, ja olemme iloksemme saaneet mukaan paljon paikallista pirkanmaalaista osaamista. Se on tehnyt työstä joustavaa ja ripeää. Kunnostuksen valmistuttua Melon voimala on uutta vastaavassa kunnossa”, Kähkölä sanoo.

Melon turbiinien peruskorjauksen toteuttaa Andritz Hydro Oy, ja Caverion Suomi vastaa generaattoriin liittyvistä purku- ja asennustöistä.

Melon vesivoimalan turbiinien peruskunnostus on osa PVO-Vesivoiman pitkäjänteistä investointi- ja peruskunnostusohjelmaa. Vuonna 2022 Melon maapatoa kunnostettiin ja vahvistettiin porapaaluseinällä, joka on suomalainen innovaatio. Laitoksen sähköautomaatio modernisoitiin vuosina 2014–2025. Turbiinien peruskunnostuksen jälkeen Melon vesivoimala vastaa vesivoiman moderneihin vaatimuksiin.

**Lisätietoja:**

Juha Kähkölä, hanke- ja investointipäällikkö, PVO-Vesivoima Oy, juha.kahkola@pvo.fi, puh. 050 303 8622

**Melon vesivoimalaitos**

* Sijaitsee Kokemäenjoen vesistössä, Nokianvirrassa, Nokialla
* Voimalaitos on valmistunut 1971
* Turbiinit on peruskorjattu aiemmin 1998–1999 ja generaattorit 2014–2015
* Voimalaitoksen teho on 67,9 megawattia
* 2 Kaplan-turbiinia

***PVO-Vesivoima Oy*** *tuottaa sähköä vesivoimalaitoksilla Iijoella, Kemijoella ja Kokemäenjoella. Yhtiön sähköntuotanto on keskimäärin 1,8 terawattituntia vuodessa. Yhtiö kuuluu Pohjolan Voima -konserniin*[*www.pohjolanvoima.fi*](http://www.pohjolanvoima.fi/)*. X:*[*@PVOVesivoima*](http://pvovesivoima/)*.*